CELEX: 32015D0008
Language: sk
Date: 2015-02-12 00:00:00
Title: Rozhodnutie Európskej centrálnej banky (EÚ) 2015/716 z 12. februára 2015, ktorým sa mení rozhodnutie ECB/2004/2, ktorým sa prijíma rokovací poriadok Európskej centrálnej banky (ECB/2015/8)

5.5.2015   
            
            
               SK
            
            
               Úradný vestník Európskej únie
            
            
               L 114/11
            
         ROZHODNUTIE EURÓPSKEJ CENTRÁLNEJ BANKY (EÚ) 2015/716
   z 12. februára 2015,
   ktorým sa mení rozhodnutie ECB/2004/2, ktorým sa prijíma rokovací poriadok Európskej centrálnej banky (ECB/2015/8)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho článok 123,
   keďže:
   
               (1)
            
            
               Je potrebné prispôsobiť pravidlá rozhodovacieho procesu Rady guvernérov formou písomného konania ustanoveného v článkoch 13g, 13h a 13i rokovacieho poriadku Európskej centrálnej banky osobitným potrebám postupu vznášania námietok podľa článku 26 ods. 8 nariadenia Rady (EÚ) č. 1024/2013 (1).
            
         
               (2)
            
            
               Pokiaľ ide o písomné konanie podľa článkov 13g až 13i rokovacieho poriadku Európskej centrálnej banky a s ohľadom na osobitné lehoty v nich uvedené, je vhodné stanoviť lehotu na posúdenie každým členom Rady guvernérov na najviac päť pracovných dní, aby mali členovia Rady guvernérov možnosť dohodnúť sa, v súlade s článkom 26 ods. 8 nariadenia (EÚ) č. 1024/2013, na všetkých možných námietkach k návrhu rozhodnutia, vrátane ich písomného zdôvodnenia, v lehote najviac desiatich pracovných dní.
            
         
               (3)
            
            
               V článku 10.2 štatútu ESCB sa vyžaduje, aby členovia Rady guvernérov vykonávali svoje hlasovacie právo osobne. Jedná sa o dôležitý prvok nezávislosti členov Rady guvernérov, keďže sú členmi ex officio a pri hlasovaní ich nemôžu zastúpiť iné osoby, ibaže by sa nemohli zúčastňovať na zasadnutiach počas dlhšieho obdobia v zmysle článku 10.2 štatútu ESCB. Hlasovanie alebo vznesenie vecnej pripomienky uskutočnené členom Rady guvernérov elektronicky v rámci rozhodovania Rady guvernérov formou písomného konania nemusí sprevádzať fyzický podpis tohto člena. Je to v súlade s požiadavkami článku 10.2 štatútu ESCB.
            
         
               (4)
            
            
               V prípadoch, keď člen Rady guvernérov nemôže hlasovať alebo vznášať pripomienky elektronicky, môže daný člen výslovne poveriť inú osobu, aby podpísala odovzdanie hlasu alebo vznesenie vecnej pripomienky. Podpisom poverenej osoby sa len potvrdzuje, že člen Rady guvernérov hlasoval alebo vzniesol pripomienky osobne.
            
         
               (5)
            
            
               Rozhodnutie ECB/2004/2 (2) by sa malo zmeniť s ohľadom na uvedený vývoj,
            
         PRIJALA TOTO ROZHODNUTIE:
   Článok 1
   Zmena rokovacieho poriadku Európskej centrálnej banky
   Rozhodnutie ECB/2004/2 sa mení takto:
   
               1.
            
            
               Článok 47 sa nahrádza takto:
               „Ak sa v článku 4.8 neustanovuje inak, rozhodnutia sa môžu prijímať aj v písomnom konaní, pokiaľ nenamietajú aspoň traja členovia Rady guvernérov. Písomné konanie vyžaduje: i) spravidla najmenej päť pracovných dní na zváženie každým členom Rady guvernérov; ii) výslovný alebo implicitný osobný súhlas každého člena Rady guvernérov (alebo jeho náhradníka v súlade s článkom 4.4) a iii) zápis takéhoto rozhodnutia do zápisnice z nasledujúceho zasadnutia Rady guvernérov. Rozhodnutia, ktoré sa prijímajú v písomnom konaní, schvaľujú členovia Rady guvernérov s hlasovacím právom v čase schvaľovania.“
            
         
               2.
            
            
               V článku 4 sa dopĺňajú tento odseky:
               
                           „4.8
                        
                        
                           V prípadoch uvedených v článkoch 13g až 13i sa rozhodnutia môžu prijímať aj v písomnom konaní, pokiaľ nenamietajú aspoň piati členovia Rady guvernérov. Písomné konanie vyžaduje na zváženie každým členom Rady guvernérov najviac päť pracovných dní a v prípade článku 13h dva pracovné dni.
                        
                     
                           4.9
                        
                        
                           V každom písomnom konaní môže člen Rady guvernérov (alebo jeho náhradník podľa článku 4.4) výslovne poveriť inú osobu, aby podpísala odovzdanie hlasu alebo vznesenie vecnej pripomienky schválené ním osobne.“
                        
                     
         Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   
      Vo Frankfurte nad Mohanom 12. februára 2015
      
         
            Prezident ECB
         
         Mario DRAGHI
      
   
   
      (1)  Nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 29.10.2013, s. 63).
   
      (2)  Rozhodnutie ECB/2004/2 z 19. februára 2004, ktorým sa prijíma rokovací poriadok Európskej centrálnej banky, (Ú. v. EÚ L 80, 18.3.2004, s. 33).